Dins del Pla d'actuació e-Europe 2002, de les comunitats europees, la Generalitat de Catalunya va engegar, mitjançant l'Acord de 13 de juliol de 1999, el projecte d'Administració Oberta de Catalunya, amb la finalitat d'apropar els seus serveis al ciutadà mitjançant la utilització de les noves tecnologies de la informació i de la comunicació.
D'acord amb l'article 11.2 de l'Estatut d'autonomia de Catalunya, correspon a la Generalitat de Catalunya l'execució de la legislació de l'Estat en matèria laboral.
El Departament de Treball amplia els canals d'informació i de prestació del servei de presentació de l'avís previ de les obres previst a l'article 18 del Reial decret 1627/1997, de 24 d'octubre, pel qual s'estableixen les disposicions mínimes de seguretat i salut en les obres de construcció amb la incorporació d'aquest servei a l'Administració Oberta de Catalunya.
Per aquest motiu, i en aplicació de l'article 11 del Decret 324/2001, de 4 de desembre, relatiu a les relacions entre els ciutadans i l'Administració de la Generalitat mitjançant Internet, amb l'informe previ del Centre de Telecomunicacions i Tecnologies de la Informació sobre l'adequació tècnica dels programes i aplicacions, emès en compliment del que estableix l'article 4 del Decret 85/2002, de 19 de febrer, de creació de la Comissió de Coordinació Interdepartamental i l'informe de l'Assessoria Jurídica del Departament de Treball,
El procediment de comunicació de l'avís previ, que preveu el Reial decret 1627/1997, de 24 d'octubre, pel qual s'estableixen les disposicions mínimes de seguretat i salut en les obres de construcció, que es regeix per la normativa vigent, s'adapta a les peculiaritats de la prestació de serveis utilitzant tècniques telemàtiques i telefòniques mitjançant les normes d'aquesta Ordre.
L'avís previ es pot efectuar pels mitjans telemàtics i telefònics del portal de l'Administració Oberta de Catalunya.
Aquestes comunicacions tenen els mateixos efectes jurídics que les efectuades per la resta de mitjans admesos en dret.
L'avís previ es considerarà presentat davant l'Administració quan s'inscrigui en el Registre telemàtic de l'Administració Oberta de Catalunya, i quedi constància en l'assentament d'entrada de les dades següents: número de registre d'entrada, data i hora de presentació, classe de document i assumpte, identificació del sol·licitant o del seu representant, identificació de l'òrgan al qual s'adreça la comunicació.
L'únic registre telemàtic habilitat per a la recepció de l'avís previ, per mitjans telemàtics i telefònics, és el Registre telemàtic de l'Administració Oberta de Catalunya.
Persones obligades a efectuar l'avís previ
L'obligació d'efectuar l'avís previ correspon al promotor de les obres de construcció incloses en l'àmbit d'aplicació del Reial decret 1627/1997, de 24 d'octubre.
Identificació i autenticació de l'interessat
5.1 L'interessat pot accedir sense autenticar-se a la informació d'interès general del servei d'avís previ, per qualsevol dels canals habilitats a aquest efecte.
5.2 L'interessat, per poder realitzar l'avís previ i fer consultes sobre el seu estat de tramitació o sol·licitar assessorament en relació amb la seva comunicació, ha d'identificar-se i autenticar-se de la manera següent:
a) Quan l'avís previ es faci mitjançant l'accés de l'interessat al portal de l'Administració Oberta de Catalunya, la identificació i autenticació s'efectua mitjançant la utilització de la signatura electrònica, d'acord amb el que estableix la normativa vigent.
La signatura electrònica de la persona interessada comporta la identificació mitjançant el compte d'usuari i l'autenticació mitjançant la contrasenya, que és pròpia, personal i intransferible.
b) Quan l'avís previ es faci telefònicament al Centre Telefònic del Portal de l'Administració Oberta de Catalunya, l'interessat s'ha d'identificar mitjançant el seu compte d'usuari i s'ha d'autenticar contestant a les preguntes aleatòries formulades per l'operador, que aportin la certesa sobre la coincidència entre la identitat de l'interessat i la del interlocutor.
5.3 L'interessat, quan utilitzi qualsevol dels mitjans admesos en dret per efectuar l'avís previ, consent en el tractament de les seves dades de caràcter personal que sigui necessari per al manteniment i el compliment del tràmit i la seva tramitació, i reconeix la validesa i l'eficàcia dels escrits, sol·licituds i documents telemàtics que siguin antenticats mitjançant aquesta signatura electrònica.
5.4 La persona interessada ha de sol·licitar el compte d'usuari i la contrasenya d'acord amb les instruccions que faciliti el portal de l'Administració Oberta de Catalunya.
Procediment de comunicació de l'avís previ
L'avís previ s'efectua emplenant el model oficial i es pot presentar pels mitjans que estableix l'article 2.
Verificació de les dades aportades per l'interessat
En qualsevol moment, la Direcció General de Relacions Laborals del Departament de Treball pot requerir l'exhibició dels documents relatius a les dades comunicades per l'interessat.
L'avís previ s'ha de realitzar abans de l'inici de les obres, i es por fer durant les 24 hores del dia.
Efectes de la presentació d'escrits, sol·licituds i documents
9.1 D'acord amb el que estableix l'article 3.2 del Reial decret llei 14/1999, de 17 de setembre, de la signatura electrònica, l'Administració de la Generalitat de Catalunya reconeix la validesa i eficàcia dels escrits, sol·licituds i documents presentats telemàticament i de la informació comunicada telefònicament, i queda condicionada al compliment dels mecanismes d'autenticació establerts en aquesta Ordre a l'article 5.
9.2 L'interessat pot acreditar la presentació de l'avís previ aportant la "confirmació de la recepció de la comunicació per part de l'Administració Oberta de Catalunya", que haurà d'incorporar, en tots els casos, el número de registre d'entrada assignat i la data i l'hora de presentació des del portal de l'Administració Oberta de Catalunya.
Si l'avís previ s'efectua telefònicament, amb la petició prèvia de l'interessat, l'òrgan gestor lliurarà aquesta confirmació mitjançant el suport que l'interessat esculli.
Sistema de consulta i seguiment de la tramitació
10.1 Un cop presentat l'avís previ, l'interessat pot consultar i fer el seguiment del seu expedient administratiu per qualsevol dels mitjans establerts legalment.
10.2 En tots els casos s'informarà l'interessat en relació amb la data de la comunicació de l'avís previ.
10.3 L'habilitació del sistema de consulta i seguiment de la tramitació no eximeix a l'Administració de la Generalitat de Catalunya d'efectuar les comunicacions i notificacions expresses que estableix la normativa vigent.
Els compromisos de servei en l'avís previ són els que es fan públics a través del portal d'Administració Oberta de Catalunya.
Aquests compromisos són els objectius de qualitat i eficiència en la prestació d'aquest servei i en cap cas comporten responsabilitats ni efectes jurídics per l'òrgan gestor enfront del ciutadà.
S'aproven els programes i les aplicacions mitjançant els quals es tramita telemàticament el procediment de la comunicació de l'avís previ, que estan disponibles en el Centre de Telecomunicacions i Tecnologies de la Informació de la Generalitat de Catalunya.